Helmi Neggo nimetab, et Dahlbergi tegevus olnud löögiks Patkuli erakonna tugevusele.  See olnud ühtlasi valus hoop Patkulile enesele: "ta ei võinud Pooolamaal enam kui omamaa volinik esineda". Neggo on nähtavasti üle hinnanud rootsivaenuliku partei tugevust. Tuletagem sel puhul ainult meelde Seraphimi vastavaid arvamusi. Seraphim mainib nimelt, et Patkul olevat üle hinnanud rootsivastase partei tugevust või vähemalt selle kindlust. Ka tema olevat langenud ohvriks vanale, ammutuntud emigrantidesaatusele ja näinud asju nii, nagu ta neid oleks soovinud näha, mitte aga nii, nagu asjad tegelikult  olid. Kui juba Seraphimgi ei leia põhjust rootsivastase erakonna tugevuse nimetamiseks, siis on Neggol seda vahest veel vähem võimalik teha.